b'\n_START_ARTICLE_\n\xc5\xa0tiritaktni motor\n_START_SECTION_\nZasnova\n_START_PARAGRAPH_\nNa vsakem valju je name\xc5\xa1\xc4\x8den vsaj en vhodni in vsaj en izhodni ventil, obstajajo pa tudi motorji s tremi ali \xc5\xa1tirimi ventili na enem valju. Avtomobili znamke Audi imajo na valjih name\xc5\xa1\xc4\x8denih celo pet ventilov. Motorji s \xc5\xa1tirimi ventili so v primerjavi z dvoventilnimi mo\xc4\x8dnej\xc5\xa1i, saj je tudi izmenjava plinov preprostej\xc5\xa1a.  \xc5\xa0estnajstventilni motorji so obi\xc4\x8dajno \xc5\xa1tirivaljni motorji, ki imajo na vsakem valju name\xc5\xa1\xc4\x8dene po \xc5\xa1tiri ventile. _NEWLINE_Ventile uravnavajo odmi\xc4\x8dne gredi. Slednje poganjajo zobniki, obi\xc4\x8dajno s pomo\xc4\x8djo zobatega jermena ali prek verige, in te\xc4\x8dejo s polovi\xc4\x8dnim \xc5\xa1tevilom vrtljajev zobnikov. \xc4\x8ce le\xc5\xbei odmi\xc4\x8dna gred na spodnjem delu (t. ne nad ventili), se ventile upravlja s pomo\xc4\x8djo t. i. dro\xc4\x8dne palice, obi\xc4\x8dajno v povezavi s sklopno palico za upravljanje vise\xc4\x8de name\xc5\xa1\xc4\x8denih ventilov (motorji OHV - overhead valves). \xc4\x8ce le\xc5\xbei odmi\xc4\x8dna gred na zgornjem delu, dro\xc4\x8dne palice niso potrebne (motorji z OHC - overhead camshaft, danes najve\xc4\x8dkrat uporabljen na\xc4\x8din izdelave pri osebnih vozilih). V slednjem primeru se z ventili upravlja s pomo\xc4\x8djo sklopne ali vle\xc4\x8dne palice. Uporaba dveh zgoraj le\xc5\xbee\xc4\x8dih odmi\xc4\x8dnih gredi (motorji z DOHC-sistemom - double overhead camshaft) zaradi ugodnej\xc5\xa1e namestitve ventilov omogo\xc4\x8da optimalno, obliko polkroglaste gorilne posode glave valja in omogo\xc4\x8da neposredno upravljanje z ventili prek dro\xc4\x8dnika. _NEWLINE_Prednost \xc5\xa1tiritaktnega pred dvotaktnim motorjem je skoraj optimalno lo\xc4\x8devanje \xc4\x8distih in umazanih plinov, kar posledi\xc4\x8dno vodi k manj\xc5\xa1i porabi goriva in bolj\xc5\xa1emu izgoravanju v motorju. \xc5\xa0tiritaktni motorji, v primerjavi z dvotaktnimi, tudi ne pokurijo lastnega mazalnega olja. Pri \xc5\xa1tiritaktnem motorju olje kro\xc5\xbei od \xc4\x8drpalke, ki jo poganjajo zobniki in ki \xc4\x8drpa olje k mestom, na katerih prihaja do drgnjenja ter zatem odte\xc4\x8de po kanalih in ceveh nazaj v zbiralnik. Slaba stran \xc5\xa1tiritaktnih motorjev v primerjavi z dvotaktnimi je (vsaj teoreti\xc4\x8dno) manj\xc5\xa1a delovna gostota in mehansko zahtevnej\xc5\xa1a zgradba motorja. _NEWLINE_\xc5\xa0tiritaktne motorje danes najpogosteje najdemo v avtomobilih, motociklih in celo pri najmanj\xc5\xa1ih motociklih, s prostornino motorja do 50 kubi\xc4\x8dnih centimetrov.'